Document ID: /roh_data/filtered/fineweb-2-filterrobots_roh.jsonl.gz/73470

Спампаваць 19.71 Kb.
20 da matg 2011
Communicaziun a las medias da ViaStoria – Center per l’istorgia dal traffic
Ins po telechargiar quest text ed ils maletgs en qualitad da stampa sut www.kulturwege-schweiz.ch/medien
Nova senda culturala ViaSuworow
Sin ils fastizs d’in general russ
A partir da l’entschatta da zercladur pon ins scuvrir ina nova senda culturala en las Alps Centralas: la ViaSuworow. Ella suonda ils fastizs dal general russ Alexander Suworow che ha traversà cun sias truppas las Alps Svizras l’atun da l’onn 1799.
Lieus commemorativs sin il Pass dal Gottard ed en la Chavorgia da la Scalina regordan a questa campagna militara istorica cun Alexander Suworow a la testa. ViaStoria – Center per l’istorgia dal traffic ha fixà la via sin basa da l’inventari da las vias da communicaziun istoricas da la Svizra ed elavurà il project ViaSuworow. Quel è vegnì realisà en stretga collavuraziun cun ils tschintg chantuns Tessin, Uri, Sviz, Glaruna e Grischun sco era cun agid da la Regiun Surselva (vesair infobox). A partir da l’entschatta da zercladur è la ViaSuworow signalisada cumplettamain da SvizraMobil sco ruta da viandar regiunala 55 da La Svizra a pe. Tgi che absolvescha l’entira ViaSuworow va sur quatter pass, traversa trais regiuns linguisticas e vegn confruntà cun numerusas istorgias ed anecdotas – da la cassa da guerra probablamain sfundrada en il Lai da Klöntal fin als schuldads che duain avair rut lur lantschas sin il Veptga e fatg in fieu per lur general spussà da 70 onns.
Il decurs da la ruta
Vegnind da l’Italia èn ils Russ ids a Ponte Tresa sur il cunfin dal Tessin, han surmuntà il Monte Ceneri ed il Pass dal Gottard ed èn lura avanzads tras la Val d’Ursera e lung la Reuss fin ad Altdorf. La resistenza dals Franzos al Lai dad Uri ed en la Part Sut Glarunaisa ha sfurzà Suworow da chattar in’autra ruta sur ils pass Chinzig Chulm e Pragel e finalmain da sa retrair cun ses umens tras la Val Sernft e sur il Veptga en Surselva. La ViaSuworow suonda la part centrala da questa ruta e maina en indesch etappas dal di dad Airolo a Glion.
In prospect plegabel er en russ
En collavuraziun cun l’organisatur da viadis SwissTrails porscha il program Sendas culturalas da la Svizra arranschaments da plirs dis. Ils viandants pernotteschan en albierts elegids, pon profitar d’in transport da bagascha e survegnan bleras infurmaziuns captivantas: viandar sin sendas veglias n’è forsa anc mai stà uschè divertent – lunsch davent dals strapatschs dals temps istorics.
La campagna militara da Suworow è enconuschenta er en Russia. Fin ussa han surtut represchentants da la politica e da l’armada visità ils lieus memorabels sper la ViaSuworow. Ultra da viandants da la Svizra e da la Germania duain pli e pli era turists da la Russia scuvrir la nova senda culturala. In prospect plegabel infurmescha en tudestg e russ davart la ViaSuworow. Ins al po telechargiar sut www.kulturwege-schweiz.ch u empustar gratuit tar ViaStoria, Sendas culturalas da la Svizra, Kapellenstrasse 5, CH-3011 Berna, +41 (0)31 300 70 60, <email-pii>.
In vast sustegn
La realisaziun da la ViaSuworow è vegnida sustegnida da: Agid Svizzer per la Muntogna, Secretariat da stadi per l’economia SECO, chantun Tessin, chantun Uri, chantun da Sviz, chantun da Glaruna, chantun Grischun, Regiun Surselva, Corporaziun Uri, vischnanca d’Andermatt, vischnanca da Wassen, vischnanca da Silenen, vischnanca d’Altdorf e vischnanca burgaisa da Domat.
Contact
«Mujer bonita», «Mejor imposible» y también es la productora ejecutiva de «Spiderman», el film que en estos días está siendo rediseñado...